钦定古今图书集成/理学汇编/学行典/第277卷 > 庄子 > 《闲游赋》〈有序〉唐·徐魁
## 钦定古今图书集成/理学汇编/学行典/第277卷 > 庄子 > 《闲游赋》〈有序〉唐·徐魁

余尝读《易》，至《谦》《豫》二卦，乃废书而叹曰：“嗟乎，天道其何远哉！故逍遥山阿，内身外物，自保幽静，庶无悔吝。” 遂援毫命牍，赋《闲游》之章云尔。

“夫居幽而思远兮，固先达之所言。吾乘元以静拙兮，
亦自得于丘园。羡马蹄之践雪兮，怜泽雉之处樊。朅
归来以遂志兮，岂荣华之足敦。”傍山阿而葺宇兮，即
树楦而启门。尔其山则盘纡深沈，穹窿杳蔼，下枝回
溪，上泻悬濑。绝峰交竦，深林萦带。鱼鸟欻以来往，烟
雨纷其杂会。喧以腾倚之兽，荫以偃蹇之木。百药争
妍，千芳竞馥。紫芝所业，黄精所蓄。元猿游啸于阴林，
惠风徘徊于阳谷。涧绵靡而成文，泉暾镜而自肃。若
乃春华既落，秋实就成。翔云亹亹，流月亭亭。高蝉嘶
韵，元鸟辞楹。气凄清而开朗露。“冽而含清。或傍徨
乎松壑，亦偃息乎林扄。览五圣之馀轨，酌《三古》之遗
经。信居谦而履福，如在豫而忘鸣。”遵养性于《黄术》，鉴
止足于老生。欣松屑之可饵，叹黄金之未成。至乎身
乖俗偶，志罢世纷。坐邻沙雪，卧接烟云。耿长宵而未
寐，乍含咏以成文。伤孤雁之失伴，怀哀鹄之离群。何
物类之多感，郁余怀其谁语？希体“逸而心广，愿飘然
而高举。美人兮岩阿，芳菲兮袭予。天奄冉其将暮，山
萧条而无侣。发清琴以辅志，操长歌以延伫。”歌曰：“上
幽岫兮得所钦，山蔬陈兮桂酒斟。嗟草木兮乐春心，
悼日月兮游相寻。贵龙凤兮就高深，悦张邴兮托萧
森。歌响既毕月已沈。乃拥荷盖，命荡舟。越兰渚，泛沧
流。意超遥其谁恨，何俗累之为忧。伤路人之狭隘，聊
放心以闲游。”